Diari Oficial de la Generalitat Valenciana


Sumari del DOGV 9998, del 03-12-2024 (2024/12056)

ACORD de 8 de novembre de 2024, d’incoació del procediment per a la declaració administrativa d’herència intestada a favor de la Generalitat i l’adjudicació dels béns i drets de l’herència de Juan Antonio Ferrando Aznar.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9998

Data del DOGV
:   03-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12677

CVE
:   BIVG-R-1538-32990

Data del document
:   08-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Número d’expedient: ABI 608/2024.

Causant: Juan Antonio Ferrando Aznar. DNI: \*\*\*\*075\*\*.

Lloc i data de la defunció: Benifairó de la Valldigna (València), 22 de maig de 2020.

Últim domicili: Benifairó de la Valldigna (València)

*Antecedents de fet*

La Conselleria d’Hisenda, Economia i Administració Pública ha tingut coneixement, a través d’una comunicació de data 27 de juny de 2023 de l’Advocacia General de la Generalitat, de l’existència del procediment d’execució hipotecària 452/2022, seguit en el Jutjat de Primera Instància i Instrucció número 5 de Sueca (València) contra l’herència jacent de Juan Antonio Ferrando Aznar, mort a Benifairó de la Valldigna (València) el 22 de maig de 2020, d’estat civil solter, en què s’aportava una diligència d’ordenació de data 12 de juny de 2023, dictada en el procediment esmentat.

No constant documentació del causant, des d’esta administració, amb un escrit de data 29 de juny de 2023, es va sol·licitar al Jutjat de Primera Instància i Instrucció número 5 de Sueca (València) el trasllat del certificat de defunció, empadronament, últimes voluntats i tota altra documentació que es troba en el seu poder.

A través d’una comunicació del Jutjat de Primera Instància i Instrucció número 5 de Sueca, de data de registre d’entrada 20 de desembre de 2023, s’aporta una diligència d’ordenació de data 30 de novembre de 2023 i les renúncies a l’herència del causant de la seua germana i nebots.

No es van aportar el certificat de defunció, ni el certificat d’empadronament, ni el certificat d’actes d’última voluntat, per la qual cosa es van sol·licitar des d’esta administració.

Amb data de registre d’entrada 6 de març de 2024, es va rebre el certificat de defunció de Juan Antonio Ferrando Aznar.

Esta direcció general constata, a través del certificat de veïnatge administratiu, de data de registre d’entrada 18 d’abril de 2024, que el causant va estar empadronat en l’Ajuntament de Benifairó de la Valldigna de l’1 de maig de 1996 al 22 de maig de 2020.

Rebut el certificat d’actes d’últimes voluntats del causant, de data de registre d’entrada 16 de maig de 2024, amb el número de registre d’entrada 2268, s’establix que no va atorgar testament.

Com que, en principi, no consta l’existència de persones amb dret a heretar, és procedent iniciar el procediment administratiu dirigit a efectuar la declaració de la Generalitat com a hereua abintestada.

*Fonaments de dret*

En compliment del que establixen l’article 71.1.c de la Llei orgànica 5/1982, d’1 de juliol, d’Estatut d’Autonomia de la Comunitat Valenciana; l’article 43.3 de la Llei 14/2003, de 10 d’abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d’expedients d’herències intestades a favor de la Generalitat, i atés el que establixen els articles 20 i següents de la Llei 33/2003, de 3 de novembre, de patrimoni de les administracions públiques, és procedent incoar l’expedient per a la declaració d’herència intestada a favor de la Generalitat.

Així, en l’exercici de les competències que m’atribuïx l’article 13 del Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública, i basant-me en el que disposa l’article 58 de la Llei 39/2015, d’1 d’octubre, del procediment administratiu comú de les administracions públiques,

DISPOSE

*Primer*

Incoar el procediment de declaració de la Generalitat com a hereua abintestada de Juan Antonio Ferrando Aznar, d’acord amb el que establixen l’article 43.3 de la Llei 14/2003, de 10 d’abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d’expedients d’herències intestades a favor de la Generalitat, i els articles 20 i següents de la Llei 33/2003, de 3 de novembre, de patrimoni de les administracions públiques.

*Segon*

Realitzar els actes i les comprovacions que siguen necessaris per a determinar la procedència dels drets successoris de l’Administració de la Generalitat i incloure en l’expedient totes les dades que es puguen obtindre sobre la persona causant i els seus béns i drets.

A estos efectes, si esta documentació no ha sigut remesa per l’òrgan judicial o persona titular de la notaria, se sol·licitarà a les autoritats i el personal funcionari públic, als registres i la resta d’arxius públics, la informació sobre la persona causant i sobre els béns i drets dels quals és titular que considere necessària per a una millor instrucció de l’expedient

*Tercer*

Publicar este acord en el Diari Oficial de la Generalitat Valenciana, en la pàgina web d’esta conselleria i, durant el termini d’un mes, als taulers d’anuncis dels ajuntaments corresponents a l’últim domicili de la persona causant, al del lloc de la defunció i on estiga la major part dels seus béns.

*Quart*

Obrir el termini per a presentar al·legacions o qualsevol informació en relació amb els béns de la persona causant o l’eventual existència de persones amb dret a heretar. Qualsevol persona podrà presentar estes al·legacions o aportar documents o altres elements de juí en qualsevol moment anterior a la resolució del procediment.

  

València, 8 de novembre de 2024

Antonio Joaquín Woodward Poch

Director general de Patrimoni